เรื่องร้องเรียน (น้ำท่วม) วันที่ 2023-09-06 09:04:36 — แขวงรองเมือง เขตปทุมวัน กรุงเทพมหานคร
สำนักงานเขตปทุมวัน ละเลยการปฏิบัติหน้าที่ตามกฎหมายควบคุมอาคาร กรณีการร้องเรียนการต่อเติมอาคารบริเวณช่องว่างระหว่างอาคาร ซึ่งต้องห้ามตามกฎหมาย โดยต่อเติมห้องส้วมติดฝาผนังอาคาร ซึ่งโดยปกติแล้วไม่สามารถดำเนินการได้ แต่ทางฝ่ายโยธา สำนักงานเขตเพิกเฉย ไม่ดำเนินการตามอำนาจหน้าที่ โยนเรื่องให้ตำรวจบอกว่าอยู่ระหว่างการดำเนินการของตำรวจ ส่วนตำรวจบอกว่าไม่มีอำนาจตามกฎหมายควบคุมอาคาร ดิฉันอยากทราบว่าทางกรุงเทพมหานครจะมีมาตรการอย่างไรกับทางสำนักงานเขตที่เพิกเฉยต่อหน้าที่ของตน ทั้งที่มีอำนาจตามกฎหมายควบคุมอาคารในการออกคำสั่งให้รื้อถอน ประกอบกับอำนาจตามพระราชบัญญัติวิธีปฏิบัติราชการทางปกครอง พ.ศ. 2539 ในการใช้มาตรการบังคับทางปกครอง โดยการรื้อถอนส่วนที่ผิดกฎหมายและดำเนินการเรียกค่าใช้จ่ายจากทางผู้กระทำความผิด แต่เจ้าหน้าที่กลับไม่ดำเนินการ ปล่อยให้เรื่องยาวมากว่า 20 ปี ละอายใจบ้างมั้ย ทั้งนี้ ยังมีพระราชบัญญัติความรับผิดทางละเมิดของเจ้าหน้าที่ พ.ศ. 2539 ในการคุ้มครองการปฏิบัติหน้าที่ของเจ้าหน้าที่ตามกฎหมาย เจ้าหน้าที่กลัวการดำเนินการตามอำนาจของตนจึงเพิกเฉย ทางกรุงเทพมหานครควรให้ความรู้เกี่ยวกับการใช้อำนาจหน้าที่ตามกฎหมายกับเจ้าหน้าที่ฝ่ายโยธา และผู้อำนวยการเขตปทุมวัน อีกประการหนึ่ง ทุกวันนี้ดิฉันต้องใช้เครื่องปั้มน้ำที่ใช้แล้วภายในบ้าน รวมถึงของบ้านอื่นที่ไหลมาทางท่อ ออกสู่ท่อสาธารณะ เพราะการละเลยของเจ้าหน้าที่ที่เพิกเฉยต่อการต่อเติมอาคารในบริเวณดังกล่าวซึ่งทับทางระบายน้ำออกสู่ท่อสาธารณะ ไม่ทราบว่าหน่วยงานที่เกี่ยวข้องจะช่วยแก้ไขปัญหาอย่างไรได้บ้าง อีกทั้งหากมีการดำเนินการปรับปรุงระบบไฟฟ้าของการไฟฟ้าในวันที่ 9 กันยายน 2566 นี้ ดิฉันอาจได้รับผลกระทบเนื่องจากน้ำเสียของบ้านอื่นไหลมาบ้านดิฉันและไม่สามารถระบายสู่ท่อสาธารณะได้ เนื่องจากความเห็นแก่ตัวของคนบางกลุ่ม หวังว่าเจ้าหน้าที่จะมีจิตสำนึกขึ้นบ้าง